Broj: 711-I-842-M-92/23-02-12

Zagreb, 28. travnja 2023.

 **ŽELJKO PLAVČIĆ**

 **općinski načelnik Općine Žminj**

**Predmet: mišljenje na zahtjev Željka Plavčića, općinskog načelnika Općine Žminj**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 24. travnja 2023. pod brojem 711-U-4115-M-92/23-01-27 zaprimilo je zahtjev za mišljenjem koji je podnio Željko Plavčić, općinski načelnik Općine Žminj.

U zahtjevu podnositelj navodi kako se Općina Žminj trenuto suočava s postupkom stečaja trgovačkog društva kojeg je osnivač, slijedom čega smatra kako bi bilo korisno da on kao odgovorna osoba u Općini Žminj stekne relevantne informacije i znanja o stečajnom postupku, kako bi eventualna šteta bila što manja po zajednicu i samu jedinicu lokalne samoupravem kao i njega kao odgovorne osobe. Postavlja pitanje bi li bilo prihvatljivo da mu Općina podmiri trošak edukacije, odnosno polaganja ispita za stečajnog upravitelja.

 Povodom navedenog zahtjeva, Povjerenstvo na temelju članka 32. stavka 1. podstavka 3. Zakon o sprječavanju sukoba interesa („Narodne novine“ broj 143/21., u daljnjem tekstu: ZSSI) na 6. sjednici održanoj 28. travnja 2023. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

U konkretnom je slučaju Željko Plavčić obveznik ZSSI-a povodom obnašanja dužnosti općinskog načelnika Općine Žminj, temeljem članka 3. stavka 1. podstavka 34. ZSSI-a.

Obveznici ne mogu uz primanje plaće za obnašanje javne dužnosti ostvarivati druge primitke koji ujedno ne predstavljaju naknadu stvarnih troškova nastalih u obnašanju dužnosti, jer bi se radilo o primicima zabranjene dodatne naknade iz članka 7. točke d) ZSSI-a.

Obveznik je u obnašanju dužnosti općinskog načelnika ovlašten voditi poslovanje te zastupati općinu i potpisivati ugovore kojima nastaju poslovni odnosi, te bi se uslijed stečaja trgovačkog društva osnivač kojeg je općina mogao naći u situaciji potrebe razumijevanja propisa stečajnog zakonodavstva.

Imajući navedeno u vidu, ne bi bilo suprotno odredbama ZSSI-a da obvezniku od strane Općine Žminj budu podmireni troškovi pohađanja edukacije koja bi trajala kraće razdoblje, kojom edukacijom bi se općinski načelnik upoznao sa stečajnim zakonodavstvom, jer se isti poslovi/znanja mogu dovesti u svezu s obnašanjem javne dužnosti, osobito u slučaju stečaja trgovačkog društva osnivač kojeg je Općina Žminj.

Međutim, podmirivanje troškova ispita za stečajnog upravitelja općinskom načelniku javnim sredstvima bilo bi u suprotnosti odredaba ZSSI-a, budući da polaganje tog ispita ne bi bilo pretpostavka za obavljanje određenih poslova u tijelu javne vlasti.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Željku Plavčiću, elektroničkom dostavom
2. Objava na internetskoj stranici Povjerenstva
3. Pismohrana